“เกา เฟิง” เผยจีนตกลงยกเลิกเก็บภาษีนำเข้าตามสัดส่วน ลุ้นสหรัฐฯยันคำตอบ ยุติสงครามการค้า
"เกา เฟิง" เผยจีนตกลงยกเลิกเก็บภาษีนำเข้าตามสัดส่วน ลุ้นสหรัฐฯยันคำตอบ ยุติสงครามการค้า
7 พ.ย. 2562

นายเกา เฟิง โฆษกกระทรวงพาณิชย์จีนเปิดเผยในวันนี้ว่า จีนและสหรัฐฯได้ตกลงกันที่จะยกเลิกการเก็บภาษีนำเข้าสินค้าของแต่ละฝ่ายตามสัดส่วนในแต่ละเฟส โดยจำนวนการยกเลิกภาษีซึ่งจะอยู่ในข้อตกลงเฟสแรกที่จะมีการลงนามในอีกไม่กี่สัปดาห์ข้างหน้านั้น จะขึ้นอยู่กับเนื้อหาของข้อตกลงดังกล่าว และระบุว่า ทั้งสองฝ่ายได้มีการเจรจากันอย่างสร้างสรรค์ในช่วง 2 สัปดาห์ที่ผ่านมา
โดยหากเรื่องนี้ได้รับการยืนยันจากสหรัฐฯ ก็อาจเป็นแนวทางในการทำข้อตกลงเพื่อยุติสงครามการค้าที่ได้ส่งผลกระทบต่อเศรษฐกิจโลก โดยความต้องการที่สำคัญของจีนนับตั้งแต่เริ่มการเจรจานั้นได้แก่ การให้สหรัฐฯยกเลิกภาษีนำเข้าที่กำหนดโดยประธานาธิบดีโดนัลด์ ทรัมป์ ซึ่งขณะนี้ได้บังคับใช้กับสินค้าส่งออกส่วนใหญ่ของจีนไปยังสหรัฐ
อย่างไรก็ดี ทั้งสองฝ่ายยังคงเจรจากันต่อไปว่าจะลงนามข้อตกลงเฟสแรกที่ไหนและเมื่อใด โดยนายเกากล่าวว่า เขาไม่มีข้อมูลเพิ่มเติมเกี่ยวกับสถานที่หรือกำหนดเวลาในการลงนามข้อตกลงดังกล่าว